Dubbel lewenslank vir Secunda-vrou se moord, verkragtingCorrienne Tesner. (Foto: Facebook) WAARSKUWING: Hierdie berig bevat inhoud wat sommige lesers kan ontstel. Hy het haar verkrag, 31 keer met ŉ mes gesteek en toe met bloed besmeer om sy DNS te probeer verdoesel. Taelo Stephen Mathabathaba het hierna met Corrienne Tesner (62) se motor, skootrekenaar, klankstelsel en televisie gevlug. Tesner was ŉ voormalige ontvangsdame by die Highveld Park High School en is in Februarie verlede jaar in haar huis in Secunda, Mpumalanga, vermoor. Die rondgaande hooggeregshof het die 33-jarige Mathabathaba vandeesweek in Delmas ŉ dubbele lewenslange vonnis opgelê nadat hy skuldig bevind is aan huisbraak met die doel om te steel, diefstal, verkragting, moord, roof met verswarende omstandighede en aanranding met die doel om ernstig te beseer. Hy het skuldig gepleit op die aanklagte teen hom, het Monica Nuyswa, woordvoerder van die Nasionale Vervolgingsgesag (NVG) in Mpumalanga, gesê. Mathabathaba het op 23 Februarie verlede jaar omstreeks 20:30 by Tesner se huis in Hodgsonstraat ingebreek. Sy was in daardie stadium in ŉ agterkamer en Mathabathaba het haar daar oorval. In sy pleitverduideliking het Mathabathaba gesê hy het Tesner na ŉ slaapkamer gesleep waar hy haar verkrag het. Hy het getuig Tesner het regop gekom net toe hy op pad was om die huis te verlaat en hy het haar gegryp. “Hy het ŉ mes uitgehaal en haar 31 keer gesteek voor sy aan haar beserings beswyk het,” het Nuyswa gesê. Hy het haar liggaam met haar bloed besmeer in ŉ poging om van sy DNS ontslae te raak en het daarna met haar motor en huisraad gevlug. Tesner se dogter, Anna, het ter strafverswaring getuig. Sy het haar ma as geliefd onder talle mense bestempel, asook gesê sy het ŉ mooi humorsin gehad. Anna het getuig die familie is steeds getraumatiseer deur die manier waarop Tesner doodgemaak is. Die hof het Mathabathaba vyf jaar tronkstraf opgelê vir huisbraak, lewenslange tronkstraf vir verkragting, lewenslange tronkstraf vir moord, 15 jaar vir roof en drie jaar tronkstraf vir aanranding. Sommige van die vonnisse word uiteenlopend uitgedien, het Nuyswa gesê. Die NVG het die vonnis verwelkom.